Rrëzimi i avionit në Francë
Drejtor ekzekutiv i Lufthansës viziton vendin e përplasjes së avionit të kompanisë Germanwings
Drejtor ekzekutiv i kompanisë ajrore të fluturimeve Lufthansa thotë se do të duhet shumë kohë për të pëcaktuar se çfarë shkaktoi përplasjen fatale të avionit në alpet franceze. Ditën e mërkurë, Carsten Spohr vizitoi vendin e përplasjes së avionit të kompanisë Germanwings më 24 mars në Seyne-les-Alpes, ku në një luginë pranë janë mbledhur të afërmit e viktimave të avionit Airbus A320. Ai shprehu keqardhje të thellë dhe premtoi se kompania do të ndihmojë familjet e 150 viktimave “për sa të jetë e mundur”. Zoti Spohr shoqërohej nga Thomas Winkelmann, kreu i kompanisë Germanwings, pjesë e kompanisë mëmë Lufthansa. Gazetarët bënë pyetje të ashpra se përse piloti i dytë, i cili mendohet se ka përplasur avionin, u lejua të fluturojë megjithë të dhënat për shëndetin e tij jo të mirë mendor. Të dy zyrtarët nuk iu përgjigjën pyetjeve. Hetuesit thanë të mërkurën se kishin mbaruar ekzaminimin e vendit për trupat e viktimave. Ata vazhdojnë të kërkojnë për një nga kutitë e zeza të regjistrimit që do t’i ndihmonte të përcaktonin se ç’ndodhi në avion gjatë minutave të fundit përpara përplasjes. Kompania Lufthansa tha të martën se piloti i dytë, 27-vjeçari Andreas Lubitz, kishte njoftuar shkollën e pilotimit se në vitin 2009 kishte patur një “episod serioz depresioni”. Firma ajrore tha se në email-et që Lubitz i kishte dërguar shkollës së avicionit pas një ndërprerjeje të përkohshme. Kompania Lufthansa tha se më vonë kishte paraqitur një çertifikatë që “konfirmonte se ishte në gjendje të drejtonte avionë”.